EH Bildu talde parlamentarioari atxikitako foru parlamentari Adolfo Araiz Flamarique jaunak PES-140 galdera egin du. Hona hemen bigarren lehendakariorde eta Memoria eta Bizikidetzako, Kanpo Ekintzako eta Euskarako kontseilariak horri buruz ematen dion informazioa:

Erantzunaren esparrua arautzen duen arauzko markoa 1936ko kolpe militarraren ondorioz eraildako eta errepresioaren biktima izandako Nafarroako herritarrei errekonozimendua eta ordain morala emateko azaroaren 26ko 33/2013 Foru Legearen 18. artikulua da; izan ere, 2. apartatuan honako hau ezartzen du: *Nafarroako Gobernuak beharrezkoak diren errekonozimendu ekintzak bultzatuko ditu Gerra Zibilean eta frankismoaren garaian eraildako pertsonen memoria oneratzeko, bai eta, erailak izan ez baziren ere, arrazoi politikoengatik Nafarroako herri askotan errepresioa eta umiliazio “eredugarriak” sufritu behar izan zituzten pertsonena ere*.

Hori dela-eta, eraildako, errepresioa jasandako eta umiliatuetara mugatzen ditu legeak errekonozimendu ekitaldiak, eta ez, ordea, erakunde politikoetara. Beraz, Gobernuak ez du inolako administrazio egintzarik gauzatu behar gai horri dagokionez.

Monolitoa Memoria-toki gisa seinaleztatzearen inguruan, lehenik eta behin, argitu nahi dut momentu honetan hizpide den monolitoa ez dela Memoria-tokia. Aipatutako Foru Legearen 5. artikuluarekin bat, Memoria Historikoaren arloko Koordinazio Batzorde Teknikoari dagokio, organo eskuduna den aldetik, “memoria historikoaren tokiekin zerikusia duten gai guztiei buruz indarreko legeriarekin bat eskatzen zaizkion nahitaezko txostenak egitea”.

Bestalde Nafarroako Memoria Historikoaren Tokiei buruzko abenduaren 26ko 29/2018 Foru Legearen 7. artikuluak memoria historikoaren toki baten deklarazioa eta inskripzioa prozedurari heltzen dio, eta, azken batean, f) apartatuan dioenez, Gobernuari dagokio.

Laster deialdia izango du aurrez aipatutako Batzorde Teknikoak, eta ofizioz sartuko da, eztabaida dadin eta txostena egin dadin, Jurramendin 1976ko maiatzaren 9ko gertakarietan eraildako bi pertsonen omenez (Ekintza Katolikoko Langile-ermandadeko kide **Aniano Jiménez Santos** eta **Ricardo García Pellejero**) Iratxeko monasterioaren ondoan paratutako monolitoa Nafarroako Gobernuak Memoria-toki deklaratu dezala eta, hala izanez gero, horren seinaleztapena jar dadila eskatzeko akordio parlamentarioa.

Hori guztia jakinarazten dizut, Nafarroako Parlamentuko Erregelamenduaren **215. artikulua** betez.

*Iruñean, 2023ko urriaren 25ean*

Memoria eta Bizikidetzako, Kanpo Ekintzako eta Euskarako kontseilaria: Ana Ollo Hualde